**E L Ő T E R J E S Z T É S**

**Szombathely Megyei Jogú Város Közgyűlése Oktatási és Szociális Bizottsága**

**2017. október 25-i ülésére**

Tájékoztató

**Szombathely Megyei Jogú Város Önkormányzata által fenntartott óvodákban biztosítandó szolgáltatásokról**

I.

Az elmúlt időszakban több kérdés vetődött fel az óvodában biztosítandó szolgáltatásokról, ezért ennek szabályait tájékoztatásul összefoglaltuk.

A nemzeti köznevelésről szóló törvény végrehajtásáról rendelkező 229/2012. (VIII. 28.) Korm. rendeletben foglaltak szerint az óvodai nevelés (amely magába foglalja az óvodai foglalkozás és a heti kötelező időkeret terhére a beilleszkedési, tanulási és magatartási nehézséggel küzdő, a tartósan beteg és a sajátos nevelési igényű gyermek számára megszervezett felzárkóztató foglalkozást, valaminta gyermekek - rendeletben meghatározott - egészségfejlesztése, a kötelező rendszeres egészségügyi felügyeletét is) térítésmentesen biztosítandó közfeladat.

A rendelkezések szerint a fenntartó jogosult meghatározni azokat a szabályokat, amelyek alapján az óvoda a pedagógiai programjában nem szereplő (térítési díj ellenében igénybe vehető) foglalkozást, szolgáltatást szervezhet.

Szombathely Megyei Jogú Város Közgyűlése a 479/2012.(XI.29.) Kgy. sz, illetve az azt módosító 514/2013.(X.31.) Kgy. sz. határozatában 2013. január 1. napi bevezetéssel egységesítette az óvodákban biztosítandó egyéb szolgáltatások körét, az ezek igénybevételének eljárásrendjét az Oktatási Bizottság 2013. januári ülésén fogadta el. Jelenleg az óvodákban az alábbi szolgáltatások kerülnek megszervezésre:

|  |  |  |
| --- | --- | --- |
| **Szolgáltatás megnevezése** | **Fizetendő nettó összeg** | **Fizetési határidő** |
| Idegen nyelv oktatása | 3.500 Ft / hónap | tárgyhónap 15. napjáig |
| Zeneovi | 350 Ft / alkalom | tárgyhónap 15. napjáig |
| Korcsolyaoktatás (utazási költséggel) | 8.500 Ft / tanfolyam | igénybevételt megelőzően, egy összegben |
| Óvodai úszásoktatás (utazási költség nélkül) | 7.500 Ft / tanfolyam | igénybevételt megelőzően, egy összegben |
| Gyermektánc | 500 Ft / alkalom | tárgyhónap 15. napjáig |
| Időszakos gyermekfelügyelet (étkezés nélkül) | 500 Ft / óra | igénybevételt megelőzően, egy összegben |

A „fizetős” szolgáltatásokon túlmenően a Közgyűlés a 2013/2014. nevelési évtől kezdődően, a szombathelyi nagycsoportos óvodások részére az óvodai úszásoktatást, mint egyéb óvodai szolgáltatást alanyi jogon, térítésmentesen biztosítja.

Az óvodában a foglalkozásokat az Óvodai nevelés országos alapprogramjáról 363/2012. (XII. 17.) Korm. rendeletszerint óvodapedagógusok közreműködésével kell megszervezni.

Az alapprogram ezen módosítása hozta be azt a rendelkezést, hogy a gyermekkel való foglalkozás kizárólag óvodapedagógus jelenlétében történhet. A rendelkezések értelmezésére az Oktatásért Felelős Államtitkárság egy közleményt adott ki „Nem tilos a különóra” címmel. Ebben rögzíti, hogy az óvodának lehetősége van külső szakemberek, segítők bevonására. Egyúttal felhívta a figyelmet arra, hogy nevelési időn túl, de a nyitva tartási időn belül (a fenntartó jóváhagyásával) az óvoda bérbe adhatja szabad helyiségeit sport céljára. Ezeken a programok elválnak az óvoda által szervezett programoktól, ezen a gyermekek a szülők önkéntes döntése alapján vesznek részt, az óvodának a szervezéssel, lebonyolítással kapcsolatosan nincs dolga, illetve felelőssége.

Ez utóbbi esetben a helyiségek használatáért bérleti díjat kell fizetni (az önkormányzat vagyonáról szóló 40/2014. (XII.23.) önkormányzati rendelet lehetőséget biztosít arra, hogy az óvoda a helyiségét (nevelési időn túl) eseti, vagy 1 évnél rövidebb időtartamra - akár sport céljára - bérbe adja, ingyenes használatot az intézmények nem jogosultak engedélyezni.)

Néhány óvodában működik az a megoldás, hogy a szülő reggel tornára viszi a gyermekét, és az óvodába a tornát tartó személy hozza már be, vagy az óvodából a tornát tartó személy viszi el a gyermeket, és a szülő oda megy érte, ahol a foglalkozás van (pl. Vízmű SC, fociakadémia, Sisson). Minden esetben a szülő írásban nyilatkozott az óvoda felé, hogy ki jogosult a gyermeket hozni, vagy érte jönni.

Ez szinkronban van a nemzeti köznevelésről szóló 2011. évi CXC. törvénnyel (a továbbiakban: Nkt.), mely szerint az óvodának gondoskodnia kell a rábízott gyermekek, tanulók felügyeletéről. A felügyelet tartalmát az Nkt. az értelmező rendelkezések között definiálja, mely szerint „a nevelési-oktatási intézménybe történő belépéstől a nevelési-oktatási intézmény jogszerű elhagyásáig terjedő időben, továbbá a pedagógiai program részeként kötelező, a nevelési-oktatási intézményen kívül tartott foglalkozások, programok ideje alatt” gondoskodik a gyermekek felügyeletéről.

Az óvodák házirendje tartalmazza a nyitva tartás rendjét, azt az időpontot, hogy a gyermeknek meddig kell reggel az óvodába beérkeznie, és azokat az időpontokat, amikor a gyermeket elviheti a szülő (vagy az általa írásban megnevezett személy). A távozás történhet ebéd előtt (amikor félnapos a gyermek, és nem veszi igénybe az étkezést), ebéd után (ha félnapos, és ebédel), illetve az egész napos óvodai ellátást követően. A köztes időben látja el az óvoda nevelési tevékenységét.

A jelzett időpontokon túlmenően nincs jogszerű lehetőség arra, hogy a gyermeket az óvodából elvigyék (és vissza hozzák), mivel az óvoda alapfeladata szerint nem gyermekmegőrző.

Összegezve:

* Az óvodák a Közgyűlés által meghatározott szolgáltatások megszervezését biztosítják,
* ezen túl bérbe adhatják helyiségeiket sport céljára, de ebben az esetben az óvoda nem vesz részt a szervezésben,
* nincs annak akadálya, hogy az óvodai napirendhez igazodva a szülő óvodakezdés előtti reggeli, vagy a befejezést követő délutáni órában külön foglalkozásra vigye gyermekét, (ha nem személyesen jár el, írásban kell megneveznie azt a személyt, aki hozza, vagy elviszi a gyermeket),
* az óvodai élet rendje, a beérkezés - távozás szabályai a Házirendben kerültek meghatározásra, mely minden szülő számára nyilvános (honlapon elérhető),
* a gyermek felügyeletéért az óvoda felel, ezért nincs jogszerű lehetőség arra, hogy a házirendben szabályozott időpontokon túl a gyermeket „külső foglalkozásokra” elvigyék.

II.

Az óvodai szolgáltatások keretében folyó idegen – angol és német - nyelv oktatásának célja az idegen nyelv iránti érdeklődés felkeltése az óvodás gyermekben. Az idegen nyelvi oktatás a nyelvvel való játékos ismerkedés céljából nyújtott szolgáltatás.

A német nyelvi oktatást német nyelvvizsgával rendelkező óvodapedagógusok tartják az óvodák által kidolgozott módszer szerint.

Az angol nyelv oktatása az ú.n. Helen Doron módszerre épülő „Polly the Collie” programmal végzett szolgáltatás, amelyet csak a Helen Doron képzésen részt vett óvodapedagógusok tarthatnak. Az óvoda havonta, a szolgáltatást igénybe vevő gyermekek létszámától függően szolgáltatási díjat fizet a program alkalmazásáért. A Helen Doron képzésen részt vett óvodapedagógusok egyre nagyobb számban mennek nyugdíjba, míg az új, fiatal óvodapedagógusok már rendelkeznek nyelvvizsgával, angol specializációval.

A tapasztalatok alapján a „Polly the Collie” program nem alkalmazkodik az óvodai programhoz, ellenben azzal a módszerrel, melyet a német nyelvre az óvodapedagógusok dolgoztak ki.

A német nyelvi oktatás programjához hasonlóan szeretnék az óvodák az angol nyelvre is kidolgozni a saját módszerüket. Ennek érdekében egy 5 fős csoportot állítnának fel, melyben 1 fő vezető, 1 fő adminisztrációt végző (számítógépes rögzítés-szerkesztés, angol nyelvtanári végzettséggel) és 3 fő angol specializációs végzettségű óvodapedagógus venne részt. A csoport feladata az óvodai angol nyelvi oktatás kidolgozása a szombathelyi óvodákra vonatkozóan. Az új program bevezetésére a 2018-2019-es nevelési évben kerülne sor.

A csoport munkájának finanszírozásához 1,5 millió forint szükséges, mely finanszírozható a Szombathelyi Köznevelési GAMESZ részére, az óvodai továbbképzési programok megvalósítására átcsoportosított összegből.

Kérem a Tisztelt Bizottságot az előterjesztést megtárgyalni és a határozati javaslatokat elfogadni szíveskedjen.

**Szombathely, 2017. október „ ”**

**/: Koczka Tibor :/**

I.

**HATÁROZATI JAVASLAT**

**...../2017. (X. 25.) OSzB. sz. határozat**

Az Oktatási és Szociális Bizottság az óvodai szolgáltatások megszervezésével kapcsolatos tájékoztatást tudomásul veszi. A Bizottság felhívja az óvodavezetők figyelmét arra, hogy az óvodai szolgáltatások megszervezésénél a hatályos rendelkezések, valamint az intézmény Házirendjében foglaltak szerint járjanak el.

**Felelős:** Rettegi Attila, az Oktatási és Szociális Bizottság elnöke,

(Dr. Bencsics Enikő, az Egészségügyi és Közszolgálati Osztály vezetője,

Kovács Balázs, a Köznevelési, Sport és Ifjúsági Iroda vezetője)

**Határidő:** azonnal

II.

**HATÁROZATI JAVASLAT**

**...../2017. (X. 25.) OSzB. sz. határozat**

Az Oktatási és Szociális Bizottság az óvodai szolgáltatások megszervezésével kapcsolatos előterjesztést megtárgyalta és egyetért azzal, hogy a szombathelyi óvodákban angol nyelvi specializáció végzettségű óvodapedagógusokból álló munkacsoport által kidolgozott angol nyelvi oktatási program kerüljön bevezetésre a 2018-2019-es nevelési évtől kezdődően. A Bizottság egyetért azzal, hogy a munkacsoport finanszírozásához szükséges, járulékokkal együtt összesen 1 500 000,- Ft finanszírozása a Szombathelyi Köznevelési GAMESZ részére, az óvodai továbbképzési programok megvalósítására átcsoportosított összeg terhére történjen.

**Felelős:** Rettegi Attila, az Oktatási és Szociális Bizottság elnöke,

(Dr. Bencsics Enikő, az Egészségügyi és Közszolgálati Osztály vezetője,

Kovács Balázs, a Köznevelési, Sport és Ifjúsági Iroda vezetője

Imréné Erényi Katalin, a Szombathelyi Köznevelési GAMESZ igazgatója)

**Határidő:** azonnal, illetve 2018. szeptember 1.